יעל בר זוהר

יעל בר זוהר זו-ארץ (נולדה ב-29 בינואר 1980, י"א בשבט ה'תש"ם) היא דוגמנית-עבר, מנחת טלוויזיה, שחקנית, זמרת ורקדנית ישראלית. זוכת פרס מסך הזהב על הנחייתה. יעל בר זוהר נולדה וגדלה בשכונת רמת אביב שבתל אביב. אביה, מנחם בר זוהר, שעלה לישראל מפולין, היה מורה לחינוך גופני, ואמהּ, אלה פוגל-בר זוהר, נולדה בישראל והיא אחות ומנהלת במחלקת הילדים בבית חולים דנה-דואק לילדים שבאיכילוב. לה אחות גדולה בשם מיכל. בר-זוהר למדה בבית הספר אליאנס, שברמת אביב. במהלך לימודיה בתיכון הייתה חברה בלהקת השכנים של צ'יץ', שם שיחקה ב-1995 במחזמר "דוד" בתפקיד בת שבע. הוריה התגרשו כשהייתה בת 18. במאי 1999 התגייסה לצה"ל, על תקן אמנית מצטיינת (צה"ל התיר לה להשתתף בתוכניות טלוויזיה ובפסטיגל). היא שירתה כמפיקת סרטי הדרכה ביחידת ההסרטה של חיל האוויר, והשתחררה לאחר כשנה ב-15 במאי 2000. בעקבות הצלחתה בקרב בני הנוער, ובמקביל למשחק בסדרת הדרמה "רמת אביב גימל", הפכה יעל בר זוהר גם לכוכבת ילדים. בשנים 1996–1997 הנחתה יחד עם מיכאל הנגבי את התוכנית "טושטוש" בערוץ 2, שיועדה לבני נוער. בשנת 1997 הגישה לצדו של צ'רלי בוזגלו את תוכנית הבידור המוזיקלית "ערוץ 3 בעיר" ב-HOT3. התוכנית שודרה בשידור חי וירדה מן המרקע לאחר תשעה פרקים. בשנת 1997 היא הצטרפה לצוות מנחי ערוץ הילדים, והנחתה בו עד 1999 את התוכניות "הכיתה המעופפת", "ששטוס", "7 בול", "כדור פורח" ועוד. זכתה בפרס מסך הזהב 1999 בקטגוריית "מנחה בתוכנית ילדים ונוער". בשנת 2004 הנחתה בערוץ 2 את התוכנית "תעביר את זה הלאה" ואת טקס מלכת היופי. בנוסף ב-2004, סיקרה בר זוהר מהוליווד את טקס האוסקר בערוץ E! הישראלי. בר זוהר הנחתה מספר פעמים את "טקס פרסי האופנה". ב-2006 הנחתה לצד אקי אבני את טקס "מירושלים הקדומה באהבה" לכבוד יום ירושלים, ובאותה שנה הנחתה את תחרות הקדם אירוויזיון לצד עדן הראל. ב-2006 השתתפה בתוכנית המציאות "פעם בחיים" ב-yes. במהלך 2007 שימשה כשופטת בתוכנית "הדבר הגדול הבא", לצד יהורם גאון ומוטי רייף, בערוץ 2 של רשת. בשנת 2014 השתתפה בתוכנית המציאות "הצילו! אני לא יודע לבשל", ששודרה בערוץ 2 של קשת. בשנת 2015 הנחתה בר זוהר ביחד עם סנדרה רינגלר גרסה מחודשת של התכנית "מהפך" בערוץ 2. בשנת 2017 הגישה למשך מספר חודשים את תוכנית ההורות "משפחת שכזאת" בערוץ 10 לצדה של מיטל פרנס. בנובמבר 2017 החלה להגיש בערוץ רשת 13 לצד קובי מחט ודנה פאן לוזון את תוכנית הבוקר "העולם הבוקר - החיים הטובים", וב-27 בנובמבר באותה השנה, עברה להגיש באותו ערוץ עם קובי מחט את התכנית "הערב". התכנית ירדה מן האוויר באפריל 2018, לאחר יותר ממאה תוכניות. במאי 2018, לאחר תחילת שידורי "האח הגדול", החלה להגיש באותו ערוץ, עם קובי מחט, את תוכנית המגזין היומית "הדו"ח היומי", שעוסקת במעקב אחר ההתפתחויות בבית האח הגדול ואחר הבידור והתרבות בישראל ומחוצה לה, והתכנית בוטלה באפריל 2020. מאז, היא מפעילה ערוץ יוטיוב, בו היא נותנת עצות ומדריכה בנוגע לפרסום בגיל צעיר. ביום העצמאות 2021, הנחתה בר זוהר את טקס הדלקת המשואות לצד דידי הררי. בדצמבר 2021 עזבה את תפקידה כמנחה ברשת 13 בעקבות השתתפותה בעונה השמינית של "רוקדים עם כוכבים" בקשת 12. בשנת 1995 החלה לשחק באופרת הסבון של זכיינית ערוץ 2, טלעד - "רמת אביב גימל" בדמותה של שרון לינוביץ', בתה של עידית (גילת אנקורי) ובתו החורגת של מייק (שלמה סדן). הסדרה ירדה לאחר 6 עונות בשנת 2000. בעקבות השתתפותה של בר זוהר בסדרה, היא הפכה לאחת הנשים הבולטות בעולם הבידור הישראלי. בשנת 1996 הופיעה במופע הפסטיגל וזכתה במקום הראשון באותה שנה עם השיר "החיים הם קרקס". בשנת 1998 הופיעה בשנית בהפקה ובכך הופיעה שוב בשנתיים שלאחר מכן: בפסטיגל המילניום (1999, שם זכתה במקום הראשון גם כן עם השיר "כוכב האהבה") ובצעצוע של פסטיגל (2000, גם שם זכתה בר זוהר עם השיר "הפיה הקסומה"). בשנת 2001 שיחקה בסדרת הטלוויזיה הקומית "שחר" ברשת HOT, בדמותה של המורה למחול אריאל קצב, לצידו של איתי שגב. בשנת 2003, השתתפה בפסטיגל כאמנית אורחת עם השיר "כוכב המדבר". בשנת 2005 שבה לשחק באופרות סבון, כאשר שיחקה בתפקיד הראשי בטלנובלה "טלנובלה בע"מ" שיצרו גל זייד, סיגל אבין ודרור נובלמן ל-HOT3. באותה שנה הופיעה בפעם השביעית במופע הפסטיגל, "פסטיגל גיבורי על" שם שרה את שיר הנושא בחלק הראשון לצד שירי מימון והראל סקעת וכיכבה בתפקיד הראשי עם השיר "אהבה היא קסם", שהגיע למקום השני. בשנים 2008–2009 שיחקה בסדרת הדרמה היומית "חשופים" בערוץ HOT3, בתפקיד הראשי בשתי עונותיה של הסדרה, בתור מגישת החדשות גלי ארזי. בשנת 2009 חזרה בר זוהר להפקת הפסטיגל לאחר שלוש שנים של היעדרות, גם בשנה זו שרה בר זוהר את שיר הנושא בחלק הראשון והופיעה עם השיר "כן את יכולה", שהגיע למקום השלישי. בשנת 2012 הופיעה בפסטיגל וביצעה בו את השיר "אור גדול" שהגיע למקום הרביעי. בשנת 2013 הופיעה בתפקיד ראשי בסרט "בננות" בבימויו של איתן פוקס והתארחה בעונה השנייה של הסיטקום "המשרד" בערוץ Yes Comedy, המבוססת על סדרה בריטית באותו שם. בחנוכה באותה השנה היא גילמה את שלגייה בהצגה "שלגייה והצייד", לצד בעלה גיא זו-ארץ, חנה לסלאו, טל מוסרי וגלית גוטמן שביים צדי צרפתי וכתב אסף אשתר. הופיעה במחזות הזמר "מרי לו" (הבימה 2002), "טרזן וג'יין" (2004) ו"היפה והחיה" (2006). בשנת 2010 כיכבה במחזמר "לילה לא שקט" המבוסס על שיריו של שלמה ארצי עד שהוחלפה בשחקנית רונה לי שמעון. בשנת 2011 הופיעה במופע "מותק של פסטיבל 4". הגרסה הצעירה של הפסטיגל, שכן ניהלה עם המופע מגעים באותה שנה. בשנת 2015 הופיעה בפעם השנייה בהצגה "מותק של פסטיבל 8 - חגיגה בעולם המים". בשנת 2017 השתתפה בסדרת הפנטזיית-מתח לנוער "כדברא" בניקלודיאון למנויי yes, בה גילמה את דמותה של לארה. בסוף אותה שנה, החלה לשחק לצד בעלה גיא זו-ארץ במחזה של תיאטרון הבימה "פעם בשנה" בבימויו של אלון אופיר ובתרגומו של שמוליק לוי. בשנת 2019 שיחקה בתור איה שיקלר בסרט קומי "אול אין" שביימו יהונתן בר אילן ורועי ורנר. בשנת 2020 השתתפה בר זוהר בפעם התשיעית בפסטיגל. במסגרת חגיגות ה-40 של המופע גויסו כוכבי עבר להשתתף לצד הכוכבים העכשוויים, בר זוהר גם כן נקראה על כך שהופיעה בפסטיגל במשך תשע פעמים, והיא חידשה במופע את השיר "כן את יכולה" וכן הנחתה קטעי קישור לצד עודד מנשה. בשנת 2021 השתתפה בסדרה "בעלת החלומות". בר זוהר החלה את דרכה בטלוויזיה בישראל בילדותה, בהופעות בתשדירי שירות לזהירות בדרכים ולחלב. פריצתה הגדולה החלה בשנת 1995, בגיל 15, כשהחלה להופיע בפרסומות שונות, ובהן פרסומת ליצרנית בגדי הים הישראלית "פלפל". בשנים 2002–2005 הובילה את קמפיין האופנה של חברת האופנה הישראלית "פוקס". בשנים 2008–2015 הייתה הפרזנטורית של חברת הסבונים והטיפוח הישראלית "ללין". בשנים 2018–2019 היית הפרזנטורית של חברת התכשיטים הישראלית "מגנוליה". מגיל צעיר השתתפה בלהקת שבט הצופים בשכונת מגוריה, ומאוחר יותר בלהקת הנוער "השכנים של צ'יץ'" בין השנים 1991–1996. בשנת 1997 השתתפה בקלטת הווידאו לילדים "רדיו גן", שהיוותה ברובה מחווה לשירי פסטיבלי שירי הילדים השונים. זמן קצר לאחר צאת הקלטת, שהופצה על ידי חברת MCI, פרץ סכסוך משפטי בין בר זוהר לחברת NMC שהייתה אמורה להוציא לאור את אלבום הפסקול של הקלטת בשמה ובקולה. בסופו של דבר הוא הוקלט מחדש על ידי הזמרת חני דינור (שהייתה חתומה ב-NMC ו"הושאלה" על ידי MCI) ויצא לאור כאלבום סולו שלה, ללא מעורבותה של בר זוהר. בר זוהר זכתה 3 פעמים בפסטיגל והופיעה בו 9 פעמים בשנים: 1996, 1998, 1999, 2000, 2003, 2005, 2009, 2012 ו-2020. בשנים 2005, 2009 ו-2012 ביצעה את שיר הנושא בחלק הראשון מלבד שיר שמתמודד לתחרות השירים. בשנת 2017 הוציאה את השיר "רק הירח" אותו שרה עם בעלה גיא זוארץ במסגרת צילומי הישרדות והגעגועים לבית. בר זוהר נשואה לשחקן והמנחה גיא זו-ארץ, ולהם שני בנים ובת. הם מתגוררים ברמת השרון. יעל בר זוהר, ברשת החברתית פייסבוק יעל בר זוהר, ברשת החברתית אינסטגרם יעל בר זוהר, סרטונים בערוץ היוטיוב יעל בר זוהר, במיזם "אישים" לתיעוד היצירה הישראלית יעל בר זוהר, במסד הנתונים הקולנועיים IMDb (באנגלית) יעל בר זוהר, באתר "אידיבי", מאגר הידע העברי לקולנוע ישראלי ועולמי יעל בר זוהר, באתר ספר הקולנוע הישראלי יעל בר זוהר, במסד הנתונים הקולנועיים KinoPoisk (ברוסית) יעל בר זוהר, בארכיון הבימה יובל אברמוביץ', יעל ואנחנו, באתר ישראל היום, 3 בספטמבר 2010 ליאת לוי, נערת זוהר: ריאיון עם יעל בר זוהר, באתר nrg‏, 2 באפריל 2012 יובל אברמוביץ', הבאזז של יב"ז חוזר, באתר ישראל היום, 12 בספטמבר 2014 קרן נתנזון ויץ, יעל בר זוהר: "אין ספק שאני השורדת האמיתית והמיליון מגיע לי", באתר Xnet‏, 1 באוקטובר 2015 יואב בירנברג, "אם גיא היה בוגד בי, הייתי מפרקת אותו ולא סולחת לו בחיים, אבל הוא לא יעז, אני יודעת", באתר "ידיעות אחרונות", 17 במאי 2017 מלי זיידמן, "הייתי נורא טוטאלית עם הילדים ועכשיו אני מתה לקבל תפקיד", באתר Xnet‏, 29 ביוני 2018 איתי סגל, "בכיתי בחודשים האחרונים כמו שלא בכיתי כל חיי", באתר "ידיעות אחרונות", 9 באפריל 2021 כך היא מופיעה בעמוד האינסטגרם שלה טאג האמא, בערוץ היוטיוב של יעל בר זוהר יעל בר זוהר באודישן המתוק שלך בערוץ הילדים, סרטון באתר יוטיוב (אורך: 2:01) יעל בר זוהר השתחררה מצה"ל אחרי שנה אחת, באתר נענע, 17 במאי 2000; בעת הזו, מתוך ארכיון האינטרנט נבחרה השמלה אותה תלבש יעל בר זוהר, באתר www.news1.co.il איתי סגל, "בכיתי בחודשים האחרונים כמו שלא בכיתי כל חיי", באתר "ידיעות אחרונות", 5 באפריל 2021 ערן סויסה, יעל בר זוהר עוזבת את רשת 13 וזו הסיבה, באתר ישראל היום, 29 בנובמבר 2021